hotchpotch/miracl-hf-unified huggingface dataset:
Carl Johan Holm
Carl Johan Holm (25. elokuuta 1781 Helsinki – 3. kesäkuuta 1867 Själevad, Ångermanland) oli suomalaissyntyinen Ruotsiin muuttanut pappi, joka tuli tunnetuksi Suomen sotaan liittyvistä muistelmistaan.
Holmin vanhemmat olivat suutarimestari Hans Holm ja Margareta Elisabet Grönlund. Hän pääsi ylioppilaaksi 1800, valmistui maisteriksi Turun akatemiasta 1805 ja vihittiin papiksi 1807. Holm suoritti pastoraalitutkinnon Härnösandissa 1809.
Holm aloitti pappisuransa ylimääräisenä pataljoonansaarnaajana Savon jääkärirykmentissä vuodesta 1806 alkaen. Hän Savon jääkärirykmentin pastori Suomen sodan aikana 1808–1809 ja osallistui useisiin sodan taisteluihin. Sodan päätyttyä Holm jäi Ruotsiin. Hän oli pataljoonansaarnaajana Hälsingen rykmentissä vuodesta 1810 alkaen ja toimi rykmentinpastorina 1815–1824. Ångermanlandissa sijainneen Själevadin kirkkoherra hänestä tuli 1824. Holm oli Ångermanlandin pohjoisen rovastikunnan rovasti 1837 ja koillisen rovastikunnan rovasti 1842–1861. Hän edusti pappissäätyä Ruotsin valtiopäivillä 1834-1835 sekä 1850–1851. Holm sai rovastin arvon 1825, lääninrovasti hänestä tuli 1837 ja 1857 hänet promovoitiin riemumaisteriksi Helsingissä ja Uppsalassa.
Holm laati 1837 kirjasen Ruotsin valtiopäivine uudistamisesta. 1830-luvulla hän kirjoitti myös Suomen sodan aikaisista kokemuksistaan muistelmakäsikirjoituksen "Anteckningar öfver fälttågen emot Ryssland åren 1808 och 1809", joka julkaistiin Adolf Ivar Arwidssonin muokkaamana 1836. Hän arvosteli muistelmissaan silloista sodanjohtoa, etenkin Wilhelm Mauritz Klingsporia ja Carl Johan Adlercreutzia, mutta korosti samalla kuitenkin tavallisten sotilaiden ansioita. Johan Ludvig Runeberg vieraili Holmin luona 1851 Örnsköldsvikissä.
Holmin puoliso vuodesta 1829 oli Calis Hambraeus.
Disney Junior
Disney Junior on The Walt Disney Companyn omistama televisiokanava, jonka ohjelmisto on suunnattu lapsille. Se aloitti toimintansa Suomessa 10. syyskuuta 2011. Kanava korvasi Playhouse Disneyn. 1. kesäkuuta 2014 Disney Junior alkoi näkyä VHF-antenniverkossa korvaten Disney Channelin, joka poistui VHF:stä. Kanavan lähetysaika on 7.00-20.00.
Emmanuel Frimpong
Emmanuel Yaw Frimpong (s. 10. tammikuuta 1992, Accra, Ghana) on englantilais-ghanalainen jalkapalloilija. Puolustavana keskikenttäpelaajana pelaava Frimpong edustaaVenäjän valioliigan FC Ufaa.
Frimpong pelasi lontoolaisessa Arsenal FC:ssä 9-vuotiaasta lähtien vuoteen 2014 saakka. Seuran reservijoukkueeseen hänet nostettiin vuonna 2008, ja kesällä 2010 hän sai runsaasti peliaikaa edustusjoukkueen harjoitusotteluissa. Frimpong teki läpimurtonsa kaudella 2011-2012 murtautumalla Arsenalin ykkösmiehistöön. Frimpong kuitenkin pudotettiin ykkösjoukkueesta, ja vuosina 2012-2014 hän oli lainalla Wolverhamptonissa, Fulhamissa sekä Charltonissa.
1. syyskuuta 2014 Frimpong teki kolmivuotisen sopimuksen venäläisjoukkue FC Ufan kanssa.
Nuorten maajoukkueissa Frimpong on edustanut Englantia, ja pelannut maan alle 16- ja alle 17-vuotiaiden joukkueissa. A-maajoukkuetasolla hän kuitenkin edustaa synnyinmaataan Ghanaa.
Aleksi Lehikoinen
Aleksi Lehikoinen (s. 1978) on suomalainen lintutieteilijä ja akatemiatutkija.
Lehikoinen aloitti biologian opinnot Helsingin yliopistossa 1999. Hänen gradunsa merimetson kannankehityksestä ja ravinnosta valmistui 2003. Keväällä 2009 Lehikoinen väitteli ilmaston ja ravinnon vaikutuksista eri lintulajien pesimiseen. Valmistumisensa jälkeen hän toimi tutkijana Yrkeshögskolan Noviassa. Syksystä 2009 Lehikoinen on työskennellyt Luonnontieteellisen keskusmuseossa. Hän vastaa linnustonseurannan laskennoista ja vetää the Helsinki Lab of Ornithology -ryhmää. Hänen tutkimuksensa on pääasiallisesti keskittynyt lintujen muuttoon ja ilmastonmuutokseen.
Lehikoinen on ollut mukana kirjoittamassa monia yleistajuisia suomalaisia lintukirjoja kuten "Suomen muuttolinnut" ja "Uudenmaan Linnusto". Vuonna 2016 hän sai muun tutkijaryhmän kanssa tiedonjulkistamisen valtionpalkinnon teoksista "Suomen rengastusatlas I–II".
Lehikoinen toimii BirdLife Suomen Rariteettikomitean jäsenenä sekä Hangon lintuaseman asemanhoitajana. Hän toimii aktiivisesti myös Helsingin Seudun Lintutieteellisessä yhdistyksessä.
Hopeatorvet
Hopeatorvet oli suomenkielinen Propaganda-Aseveljet ry:n jatkosodan aikana vuosina 1942–1944 julkaisema rintamalehti. Lehti oli asemiesiltojen ja toivekonserttien lukemisto ja se ilmestyi kerran viikossa. Lehden kirjoittajina ja kuvittajina toimi aikansa tunnettuja nimiä.
Lehden toimitussihteerinä oli Paula Talaskivi joka toimi myöhemmin Helsingin Sanomien elokuva-arvostelijana. Lehteen kirjoittajiin kuuluivat muun muassa Arijoutsi, Topi Tuisku, Tapio "Roy" Vilpponen, Outsider, Aake Jermo, Ahti Einola ("Gabriel Tossu"), Jorma Saarinen, Valentin, Eva Hirn, Helga Nuorpuu. Olavi Linnus, Veikko Karumo ("Naula") ja Pekka Karunki ("Peter Kar"). Kuvittajina olivat muun muassa Esa Salonen ("ES"), Erkki Tanttu, Erkki Koponen, Asmo Alho ja Ami Hauhio.
Grímsvötnin tulivuorenpurkaus 2011
Grímsvötnin tulivuorenpurkaus 2011 alkoi lauantaina 21. toukokuuta 2011, kun Islannin aktiivisin tulivuori Grímsvötn syöksi taivaalle valkoista savua noin 10–15 kilometrin, hetkellisesti jopa 20 kilometrin, korkeuteen. Grímsvötn sijaitsee Vatnajökull-jäätiköllä. Purkauksen ohella alueella oli myös pieniä maanjäristyksiä. Tulivuori purkautui edellisen kerran vuonna 2004. Purkauksesta odotettiin Grímsvötnin rajuinta sataan vuoteen.
Tuhka saavutti maanantaina 23. toukokuuta Skotlannin. Se jatkoi levittäytymistä Länsi-Euroopan ja Pohjoismaiden yli samalla laimentuen. Suomen ilmatilaa ei tarvinnut sulkea tuhkapilven takia. Tiistaina 25. toukokuuta Islannin Ilmatieteen laitos ("Iceland Met Office", IMO) vahvisti purkauksen tauonneen 2.40 UTC. Myöhemmin tiistaina IMO tiedotti, ettei enempiä tuhkapilviä ole odotettavissa.
Purkauksesta ei ollut odotettavissa samanlaista katastrofia Euroopan ilmaliikenteelle kuin edellisenä vuonna sattuneesta Eyjafjallajökullin tulivuorenpurkauksesta, koska nyt tuhka oli rakenteeltaan karkeampaa. Eyjafjallajökullin tapauksessa tuhka oli hyvin hienoa, ja se nousi erittäin korkealle ilmakehään. Vain Islannin, Grönlannin, Irlannin ja Skotlannin ilmatilat olivat suljettuina tai rajoitettuina tuhkan vuoksi. Purkauksella ei ollut vaikutuksia Euroopan sisäiseen tai Atlantin ylittävään liikenteeseen.
Islannin ilmatilan sulkeminen vaikutti lähinnä Islantiin suuntautuviin ja Islannista lähteviin lentoihin. Tuhkan saavutettua Skotlannin paikalliset lentoyhtiöt peruivat lentojaan ainakin maanantailta 23. toukokuuta ja tiistailta 24. toukokuuta. Viranomaiset sulkivat ilmatilan Skotlannissa tiistaina 24. toukokuuta. Irlantilainen halpalentoyhtiö Ryanair vastusti jyrkästi ilmatilan sulkemista ja suoritti tiistaina koneillaan koelentoja suljetussa ilmatilassa osoittaakseen sulkemisen olevan tarpeetonta.
Euroopassa peruttiin yli 900 lentoa 90 000:sta.
Narbonne
Narbonne on kaupunki Välimeren rannalla Ranskan Languedoc-Roussillonin alueen Auden departementissa. Vuonna 2008 kaupungissa asui 52 252 asukasta.
Pinta-alaltaan 17 554 hehtaaria käsittävä kaupunki on Auden departementin suurin alue. Itä-länsiakselilla kaupungin alue rajoittuu Välimereen kun taas pohjois-eteläakselilla on suuria kalkkikivikallioita. Kaupunkiin kulkevat maantiet numero 9 ja 113, sekä moottoritiet A9 ja A61. A9 kulkee Narbonnesta Espanjaan ja Italiaan. Kaupungista kulkevat myös rautatiet Port-Bou/Perpignan/Pariisi ja Bordeaux/Marseille/Vintimille. Lisäksi lähistöllä on useita lentokenttiä.
Ennen roomalaisvalloitusta Narbonnen alueella asui "elisyques"-nimellä tunnettu iberiheimo. Heimon pääasiallinen asutuskeskus oli rakennettu Montlaurèsin mäelle ja se oli todennäköinen Narbonnen suora edeltäjä. Roomalaiset valloittivat alueen noin 120-luvulla eaa. Seuraavalla vuosisadalla paikalle kehittyneestä Narbonnen kaupungista tuli Gallia Narbonensisin provinssin keskus. 400-luvun lopussa kaupungin valloittivat länsigootit ja seuraavalla vuosisadalla se oli Espanjan pohjoisimpia alueita. Arabit valloittivat alueen 700-luvulla ja sittemmin se liitettiin frankkien johtajasuku karolingien alueisiin. Keskiajalla kaupungista tuli merkittävä uskonnollinen ja taloudellinen keskus. Kaupunki liitettiin suoraan Ranskan alaisuuteen 1500-luvulla ja Ranskan alaisuudessa se toimi tukikohtana sodissa Espanjaa vastaan. Narbonnen merkitys alkoi vähentyä 1600- ja 1700-luvulla etenkin Ranskan vallankumouksen myötä, jolloin lakkautettiin esimerkiksi kaupunkiin tukeutunut arkkihiippakunta. 1800-luvulla kaupunki koki jälleen kasvua kehittyneen viinitalouden myötä, mutta maailmansotien välillä talous koki jälleen suurta laskua. Viimeisten kolmenkymmenen vuoden aikana kaupunki on jälleen kasvanut jonkin verran.
Souleymane Ould Chebal
Souleymane Ould Chebal Moctar (s. 31. joulukuuta 1986) on mauritanialainen yleisurheilija, joka kilpailee keskimatkojen juoksussa.
Chebal osallistui MM-kisoihin ensimmäistä kertaa Osakassa 2007. Hän putosi tuolloin 800 metrillä ensimmäisellä kierroksella jäätyään eränsä kahdeksanneksi. Chebal oli maansa lipunkantaja Pekingin olympialaisten avajaisissa 2008, mutta putosi 800 metrin kilpailussa jälleen alkuerissä.
"Lähde: IAAF"
Oliver Gill
Oliver David Gill (s. 15. syyskuuta 1990 Frimley, Englanti) on englantilainen jalkapalloilija, pelipaikaltaan puolustaja. Hän edustaa Englannin Valioliigan Manchester Unitedia.
Gill on seuran oma kasvatti, joka allekirjoitti ensimmäisen ammattilaissopimuksensa heinäkuussa 2009. Hän ei ole toistaiseksi pelannut Manchester Unitedissa virallisia otteluita miesten tasolla. Vuonna 2010 Gill pelasi lainasopimuksella Bradford Cityssä neljä sarjaottelua.
Syyskuussa 2009 Gill hyväksyttiin opiskelemaan kansantaloutta Durhamin yliopistoon, mutta hän lykkäsi opiskelupaikan vastaanottamista keskittyäkseen urheilu-uraansa.
Oliver Gillin isä David Gill on Manchester Unitedin toimitusjohtaja.
Suonsalmi
Suonsalmi on kylä Hirvensalmella Itä-Suomen läänissä. Suonsalmen kanava kulkee kylän läpi. Suonsalmella on toiminut koulu, meijeri ja kauppa, jotka kaikki on lakkautettu. Kylänraitti on Joutsantie eli seututie 431, joka kulkee lännessä Tuukkalaan ja etelässä Pöyryyn.
Suonsalmella toimi vuoteen 1964 asti sonniosuuskunta.
Vuonna 1915 perustettu Suonsalmen alakoulu lakkautettiin keväällä 2013. Koulu ehti toimia lähes sata vuotta, ja oli toiseksi viimeinen Hirvensalmen kyläkouluista. Koulu siirtyi uusiin tiloihin entisestä meijeristä vuonna 1960.
Kun Tuukkalan, Kuitulan ja Ripatin koulut lakkautettiin, Suonsalmen koulu jäi Hirvensalmen länsiosan ainoaksi kouluksi. Viimeisenä toimintavuotenaan sillä oli vain kahdeksan oppilasta.
Saksan avoin tennisturnaus
Saksan avoin tennisturnaus voi tarkoittaa seuraavia asioita:
Eksjö
Eksjö on entinen Ruotsin kaupunki ja nykyinen Eksjön kunnan keskustaajama. Eksjö sijaitsee Jönköpingin läänissä ja Smålandin maakunnassa. Vuoden 2010 lopussa kaupunkitaajamassa oli 9 701 asukasta.
Eksjö mainitaan käräjäpaikkana ensimmäisen kerran 1300-luvulla. Tuolloin paikan nimenä oli "Ekesiö". Eksjön kautta kulki tie pohjoisessa Linköpingissä ja etelässä Växjössä ja Kalmarissa olevien piispanistuimien välillä. Samoin Eksjön kautta kulki tie Länsi-Götanmaalta Itämeren rannikolle. Paikasta tuli luonnollinen kokoontumispaikka kaupalle ja käräjäasioille. Kuningas Eerik Pommerilainen antoi Eksjölle kaupunginoikeudet vuonna 1403. Vuonna 1856 tulipalo tuhosi puolet kaupungista.
Eksjöstä tuli varhain varuskunta- ja virkamieskaupunki. Eksjön sotilaalliset perinteet ulottuvat 1400-luvun loppuun, jolloin Ränneslättin aluetta alettiin käyttää sotilaiden tapaamis- ja harjoittelupaikkana. Sotilasjoukot harjoittelivat 1600-luvun lopusta lähtien kaupungin ulkopuolella. Vuonna 1686 Kuninkaallinen Smålandin ratsuväkirykmentti (ruots. "Kungliga Smålands kavalleriregemente") sidottiin kiinteämmin Eksjöhön. Useat rykmentit ovat tämän jälkeen sijainneet Eksjössä.
Kun husaarirykmentti (ruots. "Husarregementet") ja myöhemmin Kalmarin rykmentti sijoitettiin kasarmeihin Eksjössä, kaupunki alkoi kasvaa voimakkaasti. Nykyään Eksjön varuskunta koostuu neljästä eri toimijasta. Varuskunta on Eksjön kolmanneksi suurin työnantaja noin 500 työntekijällään.
Kaupungin keskiosissa 65 % rakennuskannasta on vuotta 1900 edeltävältä ajalta. Koko Ruotsin rakennuskannasta vain 6 % on rakennettu ennen vuotta 1900.
Kaupungissa kiertävän jutun mukaan Eksjö oli hyvin lähellä saada Södra stambanan -rautatien kulkemaan kaupungin halki. Sanotaan, että rautatie aiottiin aluksi vetää Eksjön läpi, mutta yksi talonpoika kunnan pohjoisosassa kieltäytyi antamasta maataan rautatien rakentamista varten. Niinpä vuonna 1864 Södra stambanan päätettiin vetää kaupungista 18 kilometriä länteenpäin. Sinne perustettiin rautatieasema, jonka nimi on Nässjö.
Antti Pennanen (jääkiekkoilija)
Antti Pennanen (s. 5. helmikuuta 1979 Hyvinkää) on suomalainen jääkiekkovalmentaja ja pelaajauransa lopettanut hyökkääjä. Hän toimii SM-liigajoukkue Hämeenlinnan Pallokerhon päävalmentajana. Hän itse pelasi joukkueessa viisi ottelua kaudella 1999–2000.
Pennanen aloitti jääkiekon Hyvinkään Ahmoissa, mutta siirtyi jo juniori-iässä Hämeenlinnan Pallokerhoon. Hän pelasi siellä viimeisellä A-juniorikaudellaan 1999–2000 myös viisi SM-liigaottelua ilman tehopisteitä.
Kaudeksi 2000–2001 Pennanen palasi kasvattajaseuraansa Ahmoihin pelaamaan Mestistä. Kausi jäi hänen ainoaksi kokonaiseksi miesten sarjoissa ja hän lopetti uransa kevääseen 2001.
Pennanen toimi vuodet 2007–2009 HPK:n B-nuorten päävalmentajana. Hän valmensi joukkueen SM-hopeaan sekä keväällä 2008 että 2009. Vuodet 2009–2011 Pennanen toimi HPK:n A-nuorten päävalmentajana. Hänet palkittiin kauden 2010–2011 A-nuorten SM-liigan vuoden valmentajana Hannu Aravirta -palkinnolla.
Toukokuussa 2011 Pennanen liittyi Helsingin IFK:n SM-liigajoukkueen Petri Matikaisen johtamaan valmennustiimiin. Kaudella 2012–2013 hän jatkoi apuvalmentajan roolissa Pasi Sormuselle. Pennasen SM-liigakausi alkoi HIFK:n päävalmentajana, sillä Sormunen joutui kahdeksan ensimmäisen ottelun ajaksi toimitsijakieltoon 1. syyskuuta 2012 Jokereita vastaan pelatun European Trophy -ottelun selkkauksien vuoksi. Tammikuussa 2013 lopulta sekä Sormunen että Pennanen erotettiin HIFK:n valmennuksesta, jossa heidät korvasi Raimo Summanen ja Joonas Tanska.
Kaudeksi 2013–2014 Pennanen siirtyi kaksivuotisella sopimuksella Kalevan Pallon apuvalmentajaksi Jari Laukkasen johtamaan valmennustiimiin. Joulukuussa 2013 hän kuitenkin siirtyi kevääseen 2016 asti kestävällä sopimuksella Mestis-joukkue Mikkelin Jukureiden päävalmentajaksi. Pennanen johdatti joukkueen Mestis-hopeaan keväällä 2014. Kaudella 2014–2015 hän johdatti Jukurit sekä Mestiksen runkosarjan voittoon että Mestiksen-mestaruuteen.
Kaudella 2015–2016 Pennanen toimi Jukureiden päävalmentajan tehtävien ohella myös Suomen alle 20-vuotiaiden maajoukkueen apuvalmentajana Jukka Jalosen johtamassa valmennustiimissä. Hän voitti vuoden 2016 MM-kilpailuista maailmanmestaruuden. Marraskuussa 2015 Pennanen nimettiin HPK:n päävalmentajaksi kolmivuotisella sopimuksella kaudelle 2016–2017.
Ekshärad
Ekshärad on taajama ja entinen kunta Keski-Ruotsissa. Ekshärad sijaitsee nykyisessä Hagforsin kunnassa Värmlannin läänissä ja Värmlannin maakunnassa. Vuonna 2010 Ekshäradin taajamassa siellä oli 1 074 asukasta.
Ekshäradin kunta liitettiin Hagforsin kuntaan vuonna 1974. Kunnalla oli käytössään oma vaakuna.
Norbert Siedler
Norbert Siedler (s. 29. joulukuuta 1982 Wildschönau) on itävaltalainen moottoriurheilija. Hän aloitti uransa Karting-sarjoissa vuosina 1992-1999.
Vuonna 2000 Siedler kilpaili Itävallan ja Saksan Formula Ford-sarjoissa voittaen molempien sarjojen mestaruudet. Vuonna 2001 hän kilpaili Saksan F3-Mestaruussarjassa sijoittuen neljänneksi. Seuraavana vuonna hän sijoittui sarjan kuudenneksi. Vuonna 2002 Siedler siirtyi Euro Formula 3000-sarjaan kilpaillen sarjassa kolmen vuoden ajan. Siedler testasi myös Minardin F1-autoa Vallelungassa vuonna 2003. Vuonna 2005 Siedler voitti International Formula Master-sarjan mestaruuden yhdessä Max Busnellin kanssa. Vuonna 2007 Siedler kilpaili Le Mans Series-sarjassa sijoittuen viidenneksi Monzan kilpailussa. Siedler kilpaili myös Le Mansin 24 tunnin kilpailussa jossa hän keskeytti. Vuodet 2008-2012 Siedler kilpaili Porsche Supercup-sarjassa voittaen urallaan kaksi kilpailua.
Torsby
Torsby on samannimisen Torsbyn kunnan keskustaajama. Torsby sijaitsee Värmlannin läänin ja Värmlannin historiallisen maakunnan pohjoisosassa. Vuonna 2010 taajamassa oli noin 4 000 asukasta.
Torsby on kuulunut Ruotsin metsäsuomalaisten asuinalueisiin ja siellä toimii metsäsuomalaisten kulttuuria esittelevä Torsby Finnkulturcentrum, joka on osa Värmlannin museota.
Hagfors
Hagfors entinen Ruotsin kaupunki ja nykyinen Hagforsin kunnan keskustaajama. Hagfors sijaitsee Värmlannin läänissä ja Värmlannin maakunnassa Keski-Ruotsissa. Vuoden 2010 lopussa taajamassa oli 5 146 asukasta. Kaupunki sijaitsee Uvån-nimisen joen varrella.
Hagfors on hyvin nuori paikkakunta. Paikkakunta alkoi kehittyä, kun Uddeholmsbolaget päätti yhdistää 10 rautaruukkia suuremmaksi yksiköksi Uvånissa olleen vesiputouksen luokse. Uddeholmsbolaget on kustantanut Hagforsissa monia rakennuksia, mukaan lukien kirkon. Hagforsin kirkko on punainen puurakennus, joka sijaitsee kaupungin keskiosassa. Sitä alettiin rakentaa vuonna 1903 ja se vihittiin käyttöön 25.3.1904.
Vuonna 1903 silloiseen Norra Rådan maalaiskuntaan perustettiin Hagforsin taajaväkinen yhdyskunta. Vuonna 1950 taajaväkinen yhdyskunta erotettiin Hagforsin kaupungiksi. Tämän jälkeen Ruotsiin on perustettu vain kaksi muuta kaupunkia: Säffle ja Oxelösund, joiden jälkeen uusien kaupunkien perustaminen lopetettiin. Vuoden 1971 kuntauudistuksessa kaupunki muutettiin Hagforsin kunnaksi ilman rajamuutoksia Ruotsin siirtyessä yhtenäiseen kuntamuooton. Vuodesta 1974 Hagforsin entisen kaupungin alue on ollut osa huomattavasti laajempaa Hagforsin kuntaa, johon kuuluu myös kolme entistä maalaiskuntaa.
Oxelösund
Oxelösund on entinen Ruotsin kaupunki ja nykyinen Oxelösundin kunnan keskustaajama. Se sijaitsee Södermanlandin läänissä ja Södermanlandin maakunnassa. Vuoden 2010 lopussa taajamassa oli 10 870 asukasta.
Oxelösundin taajaväkinen yhdyskunta perustettiin vuonna 1899. Vuonna 1950 perustettiin Oxelösundin kaupunki, joka vuoden 1971 kuntauudistuksessa muutettiin nykyiseksi Oxelösundin kunnaksi ilman rajamuutoksia.
Kaupungissa on suuri satama, johon tulee ja menee rautamalmia ja öljyä.
Termessos
Termessos on rauniokaupunki Antalyan maakunnassa Turkissa. Kaupunki sijaitsee yli kilometrin korkeudella vuoristossa, missä sitä on ollut hyvä puolustaa. Aleksanteri Suuri yritti valloittaa kaupungin sotajoukkoineen, mutta epäonnistui. Kaupungissa on jäljellä muun muassa suuren teatterin rauniot.
Samalla paikalla sijaitsee myös Termessoksen kansallispuisto.
Fantasia (täsmennyssivu)
Fantasia voi viitata seuraaviin asioihin:
Flanelli
Flanelli on puuvillasta tai villasta valmistettu pehmeäksi nukattu kangaslaatu. Erityinen pintarakenne syntyy, kun valmistusvaiheessa kuiturakennetta kuohkeutetaan, jolloin kangas enemmän ilmaa sitovana toimii parempana eristeenä. Nukkamainen pinta tuntuu myös miellyttävältä ihoa vasten, josta syystä flanellia käytetään paljon yö- ja vauvanvaatteissa. Flanellin kulutuskestävyys on rikkonaisen kuiturakenteen johdosta varsin heikko.
Attila Bartis
Attila Bartis (s. 22. tammikuuta 1968 Târgu Mureș) on unkarilainen kirjailija ja valokuvaaja. Hän on syntynyt Romanian puolella. Hänen tunnetuin teoksensa on vuonna 2001 ilmestynyt romaani "A nyugalom", joka on käännetty englanniksi nimellä "Tranquility".
Joshua King
Joshua Christian Kojo King (s. 15. tammikuuta 1992 Oslo, Norja) on norjalainen jalkapalloilija. Hyökkääjänä pelaava King edustaa Englannin Valioliigan AFC Bournemouthia.
King aloitti jalkapallon harrastamisen 6-vuotiaana Romsåsissa, josta hän 14-vuotiaana siirtyi Vålerengaan. Manchester Unitedin kykyjenetsijät löysivät Kingin hänen osallistuttuaan norjalaisen entisen ManU-pelaajan Ole Gunnar Solskjærin pitämään jalkapallokouluun. King siirtyi Unitediin tammikuussa 2008. Hän teki ensiesiintymisensä virallisissa miesten otteluissa 23. syyskuuta 2009 tultuaan vaihdosta kentälle Englannin liigacupin kolmannen kierroksen ottelussa Wolverhampton Wanderersia vastaan. Syksyllä 2010 King pelasi lainasopimuksella Prestonissa seitsemän Englannin mestaruussarjan ja kaksi liigacupin ottelua. Manchester Unitedissa hän ei saanut pelata yhtään miesten sarjaotteluita. King siirtyi pelaamaan AFC Bournemouthiin kesällä 2015. Maajoukkuetasolla King on edustanut Norjan kaikkia ikäluokkia.
Kingin isä on kotoisin Gambiasta ja äiti Norjasta.
Neha Dhupia
Neha Dhupia (s. 27. elokuuta 1980) on intialainen näyttelijä, joka on esiintynyt useissa Bollywood-elokuvissa. Dhupia on Miss Intia vuodelta 2002. Hän edusti maataan Miss Universum -kilpailussa ja sijoittui kymmenen parhaan joukkoon.
Oliver Norwood
Oliver James Norwood (s. 12. huhtikuuta 1991 Burnley, Englanti) on pohjoisirlantilais-englantilainen jalkapalloilija. Keskikenttäpelaajana pelaava Norwood on edustanut muun muassa Huddersfield Townia, Readingiä ja Brighton & Hove Albionia sekä lainasopimuksella Fulhamia ja kaudella 2018–2019 Sheffield Unitedia.
Manchester Unitedin kykyjenetsijät löysivät Norwoodin hänen ollessaan 6-vuotias, ja 7-vuotiaana hän liittyi seuraan. Hän nousi edustusjoukkueen mukaan ensimmäistä kertaa kaudella 2009–2010. Syksyllä 2010 Norwood pelasi kuukauden ajan lainasopimuksella Carlisle Unitedissa, jota hän ehti edustaa kuudessa sarjaottelussa. Manchester Unitedissa hän ei pelannut sarjaotteluita miesten tasolla.
Norwood pelasi kaudella 2011-2012 alkukauden lainalla Scunthorpessa ja tammikuun siirtoikkunan viimeisenä päivänä hän siirtyi loppukauden kestävällä lainasopimukselle Championships-seuraan Coventryyn.
Oliver Norwood pelasi Englannin alle 17-vuotiaiden maajoukkueessa vuonna 2007, mutta vuonna 2009 hänet kutsuttiin Pohjois-Irlannin alle 21-vuotiaiden maajoukkueeseen, jota hän sai edustaa pohjoisirlantilaisten sukujuuriensa vuoksi. Pohjois-Irlannin A-maajoukkueessa Norwood teki ensiesiintymisensä 11. elokuuta 2010 ystävyysottelussa Montenegroa vastaan. Hän on pelannut kaikkiaan 53 maaottelua.
Joka kimma sen tietää
Joka kimma sen tietää on nuortenkirjailija Tuija Lehtisen kolmas, vuonna 1988 julkaistu nuortenkirja. Sen on kustantanut Otava. Kirjan päähenkilö on muuttanut maalle, koska hänen eversti-isänsä on saanut komennuksen. Kirjassa tärkeässä roolissa on pesäpallo.
Ravel Morrison
Ravel Ryan Morrison (s. 2. helmikuuta 1993 Manchester, Englanti) on englantilainen jalkapalloilija. Keskikenttäpelaajana pelaava Morrison edustaa Englannin valioliigan West Ham Unitedia.
Morrison siirtyi vuonna 2009 Manchester Unitediin ja allekirjoitti ensimmäisen ammattilaissopimuksensa seuran kanssa 17-vuotissyntymäpäivänään. Hän teki ensiesiintymisensä virallisissa otteluissa miesten tasolla 26. lokakuuta 2010 tultuaan vaihdosta kentälle Englannin liigacupin ottelussa Wolverhampton Wanderersia vastaan. 31. tammikuuta 2011 Morrison siirtyi West Ham Unitediin.
Maajoukkuetasolla Morrison on edustanut Englannin alle 16-, alle 17- ja alle 18-vuotiaiden maajoukkueita.
Segovian akvedukti
Segovian akvedukti on roomalainen, noin vuonna 50 rakennettu akvedukti Segovian kaupungissa, Espanjassa. Rakennelma on kokonaisuudessa 18 kilometriä pitkä, ja sen alkupää on 1 255 metrin korkeudessa olevalla purolla. Akvedukti joutui loppupäässään ylittämään jokilaakson, jonka yli on rakennettu 813 metriä pitkä akveduktisilta, joka sijaitsee nykyään Segovian kaupungin laajentumisen johdosta keskellä kaupunkia. Akvedukti kuuluu Segovian vanhankaupungin kanssa Unescon maailmanperintöluetteloon.
Segovian akvedukti on noin 18 kilometriä pitkä rakennelma, joka saa alkunsa pienestä purosta Sierra de Guadarraman vuoristosta. Akveduktin alkupään, 1 255 metrin korkeudessa oleva rakennelma ohjasi osan puron vesistä kanavaan. Akvedukti seuraa vuoriston piirteitä useiden kilometrien ajan, ja sen kaltevuus on vain 0,43 prosenttia. Hieman ennen Fuentecilla de Tilviejon puron ylityspaikkaa akvedukti laskeutuu kuitenkin 75 metriä vain 553 metrin matkalla. Todennäköisesti alkuperäinen akvedukti oli Segoviasta vain Fuentecilla de Tilviejolle, ja myöhemmin sitä on pidennetty nykyiseen lähtöpaikkaansa, kun ensimmäisen puron vesi ei riittänyt, ja vaikean maaston takia reitillä jouduttiin tekemään jyrkkä pudotus.
Fuentecilla de Tilviejolta akvedukti jatkaa suoraan Segoviaan. Noin kilometri ennen kaupunginmuuria sen piti kuitenkin ylittää 30 metriä syvä jokilaakso. Laaksoa ylittämään tehtiin 813 pitkä akveduktisilta, jonka kaaret ovat kahdessa kerroksessa. Sitä kannattelee 128 pilaria, ja laakson matalammissa kohdassa silta on 28,5 metriä maanpinnan yläpuolella. Sillan rakentamiseen käytettiin noin 20 400 graniittilohkaretta, joista suurin painaa kaksi tonnia. Graniitti louhittiin noin viiden kilometrin päästä kaupungista.
Segovian akveduktin rakennusajasta ei ole varmuutta, sillä sen rakentamisesta ei ole jäänyt dokumentteja. Tutkijat kuitenkin arvelevat, että se olisi rakennettu noin vuonna 50. Sen kaarissa ja rakennustyylissä on paljon yhtäläisyyksiä Roomassa sijaitsevan, vuosina 38–52 rakennetun Aqua Claudian kanssa. Osa akveduktin kaarista tuhoutui muslimivalloitusten aikana 800-luvulla, mutta se peruskorjattiin 1484 Ferdinand ja Isabella Katolilaisen aloitteesta.
Akvedukti on kokonaisuudessaan säilynyt hyvin ja sillan lisäksi monia osia siitä on säilynyt, sillä se on ollut pitkään käytössä. Varsinainen kanavaosa on kuitenkin korvattu moneen kertaan uudemmilla rakennelmilla. Vuonna 1929 kanava korvattiin lopullisesti betoniputkella. Nykyään akvedutkisilta on keskellä kaupunkiympäristöä, kun Segovia on laajentunut sen ympärille. Saasteiden takia autoliikenne on nykyään kielletty sillan lähellä. Vuonna 1985 akvedukti valittiin yhdessä Segovian vanhankaupungin kanssa Unescon maailmanperintöluetteloon.
WebP
WebP on bittikarttagrafiikan tiedostomuoto, jossa voidaan käyttää häviöllistä ja häviötöntä pakkausta. WebP on Googlen kehittämä JPEGin korvaajaksi suunniteltu avoin standardi, jonka viitetoteutus on julkaistu BSD-lisenssillä. Se julkaistiin vuonna 2010.
WebP:ssä käytetään VP8-videokoodekin häviöllistä pakkausalgoritmia, säiliömuoto on RIFF. Häviötön pakkaaminen ja alfakanava lisättiin WebP:n määrittelyihin marraskuussa 2011.
Maaliskuussa 2014 verkkoselaimista natiivina WebP-tuen omaavat Chrome ja Opera. Kaikki WebM-tuelliset verkkoselaimet, kuten Firefox pystyvät näyttämään WebP-grafiikkaa JavaScriptin avulla.
Ruoveden Pirkat
Ruoveden Pirkat on vuonna 1940 perustettu ruoveteläinen urheiluseura. Seuran lajivalikoimaan kuuluvat maastohiihto, pesäpallo ja yleisurheilu, joiden lisäksi seuralla on kamppailu- ja kuntojaostot. Seuran puheenjohtaja on Toivo Meronen.
Pirkkain tunnetuin urheilija lienee korkeushypyn SE-nainen ja moninkertainen Suomen mestari Hanna Grobler (o.s. Mikkonen). Seuran naisten pesäpallon edustusjoukkue pelaa kaudella 2011 Ykköspesiksen keskilohkossa. Ruovedellä järjestettiin vuonna 2015 pesäpallon Naperoleiri.
Assassination Games
Assassination Games on vuonna 2011 ensi-iltansa saanut yhdysvaltalainen toimintadraamaelokuva. Elokuvan on ohjannut Ernie Barbarash ja käsikirjoittanut Aaron Rahsaan Thomas. Pääosassa esiintyvät Jean-Claude Van Damme ja Scott Adkins. Taistelukohtausten koreografiasta vastasi Stanimir Stamatov.
Elokuvaa esitettiin aluksi rajoitetusti Yhdysvaltain elokuvateattereissa, jonka jälkeen se julkaistiin suoraan DVD:lle. Suomessa elokuva julkaistiin myös DVD:lle 26. lokakuuta 2011.
Brazil on palkkamurhaaja, joka tekee minkä tahansa työn mikäli palkka on hänen mieleensä. Flint puolestaan lopetti palkkamurhaajan työt, kun hänen vaimonsa joutui huumekartellin uhriksi. Myöhemmin eräs mies haluaa kyseisen roiston tapettavan. Sekä Brazil että Flint ottavat tehtävän vastaan omin syin, toinen rahan vuoksi ja toinen koston vuoksi. Epäonnistuessaan salamurhata kohteensa kaksikko päättää tehdä yhteistyötä, kun he saavat peräänsä Interpol agentteja ja huumekartellin roistoja.
Elokuva kuvattiin syksyllä Bukarestissa, Romaniassa neljän viikon ajan ja muutaman päivän verran New Orleansissa. Elokuva tunnettiin vielä tuotantovaiheessa nimellä Weapon.
Riina Vilén
Riina Susanna Vilén (o.s. Tolonen, s. 4. toukokuuta 1983 Vantaa) on suomalainen keskimatkojen juoksija ja kestävyysjuoksija, joka edusti Suomea aikuisten maaotteluissa ja Euroopan cupin kilpailuissa vuosina 2000–2006. Hän edusti seuratasolla Kenttäurheilijat-58:aa ja Viipurin Urheilijoita, ja häntä valmensivat Eero Hosio, Glen Grant ja Esa Tikkanen.
Vilén sijoittui maastojuoksun EM-kilpailuissa Ferrarassa 1998 alle 20-vuotiaiden sarjassa 41:nneksi ja Suomi joukkuekilpailussa kymmenenneksi. Vuonna 1999 hän oli maastojuoksun MM-kilpailuissa Belfastissa samassa ikäluokassa 60:s ja Suomi joukkueena kymmenes. Velenjen EM-maastoissa hän sijoittui henkilökohtaisessa kilpailussa 18:nneksi ja Suomi joukkuekilpailussa kuudenneksi.
Vilén oli 2000 Vilamouran maastojuoksun MM-kilpailuissa alle 20-vuotiaiden sarjassa 49:s ja Suomi joukkuekilpailussa 17:s. Santiago de Chilen alle 20-vuotiaiden MM-kilpailuissa hän sijoittui 3 000 metrillä 13:nneksi. Kauden päätteeksi hän oli Malmön maastojuoksun EM-kilpailuissa 20-vuotiaissa 25:s ja Suomi joukkuekilpailussa viides. Vuonna 2001 hän sai pronssia Grosseton alle 20-vuotiaiden EM-kilpailujen 1 500 metrillä ajalla 4.14,48. Hän voitti saman ikäluokan maastojuoksun Pohjoismaiden-mestaruuden sekä henkilökohtaisessa että joukkuekilpailussa Perniössä. Thunin EM-maastoissa hän sijoittui 39:nneksi ja Suomi joukkuekilpailussa neljänneksi.
Vilén sijoittui aikuisten maaotteluissa parhaimmillaan kolmanneksi 1 500 metrillä Uumajan halli- ja Göteborgin ulkoratamaaotteluissa 2001. Hän sai Kalevan kisoissa pronssia 5 000 metrillä 2005. Sisäratojen Suomen-mestaruuden hän voitti 3 000 metrillä 1999, 2000 ja 2001.
Vilénillä on nimissään useita yleisurheilun Suomen ikäkausiennätyksiä: 800 metrillä (15-vuotiaiden ylipitkän radan halli-SE 2.13,91 ja 17-vuotiaiden halli-SE 2.10,55), 1 500 metrillä (17-vuotiaiden halli-SE 4.26,5, 17-vuotiaiden ylipitkän radan halli-SE 4.21,78, 19-vuotiaiden halli-SE 4.23,07 ja 19-vuotiaiden SE 4.14,48), 2 000 metrillä (14-vuotiaiden SE 6.22,50 sekä 15-, 17-, 19- ja 22-vuotiaiden SE 6.12,66) ja 10 kilometrin tiejuoksussa (17-, 19- ja 22-vuotiaiden SE 34.42).
Serafim
Serafim () on varsinkin Venäjällä, Romaniassa ja Makedoniasa esiintyvä miehen etunimi. Nimi on muunnos latinalaisesta nimestä "Seraphinus", joka on johdettu heprealaisesta "tulista olentoa" tarkoittavasta, Raamatussakin esiintyvästä sanasta "seraphim". Raamatun Jesajan kirjassa mainitut serafit ovat taivaallisia olentoja, kuusisiipisiä enkeleitä. Nimen naispuolinen vastiene on "Seraphina".
Serafim-ritarikunta () on vuonna 1748 perustettu ruotsalainen ansiomerkkiritarikunta.
Cado Belle (albumi)
Cado Belle on samannimisen yhtyeen studioalbumi vuodelta 1976. Sen on tuottanut ja äänittänyt Keith Olsen yhtiöstä Pogologo Productions. Apulaisäänittäjinä toimivat Paul Northfield ja Dave Grinstead.
Skotlannin Glasgow’sta kotoisin olleen Cado Bellen laulusolistina toimi Maggie Reilly, joka tuli myöhemmin tunnetuksi muun muassa Mike Oldfieldin kanssa esittämästään kappaleesta ”Moonlight Shadow”.
Levykannen valokuvat on ottanut Alan Messer. Kannen on suunnitellut Graves/Aslett Assoc. ja logon Stuart Paterson. Kannen on valmistanut Englannissa James Uptown Ltd.
Kiitoksissa on mainittu Mel Collins, Frank Collins, Paddie McHugh, John Davis, Alan Holston ja Simon Johnston.
Sivu 1Sivu 2Kappaleiden tekijät ovat:
Alasdair Robertson on tehnyt kappaleiden sanoitukset lukuun ottamatta kappaletta "Got to Love", jonka on sanoittanut Stuart MacKillop.
Kappaleiden julkaisuyhtiö on Rock Music Ltd. ja niiden sanat on painettu LP-levyn suojakuoreen.
Cado Belle:
sekä:
Paddie McHugh ja Frank Collins esiintyvät levyllä C.B.S. Recordsin suosiollisella luvalla.
Jousisoittimien sovitukset on tehnyt Paul Buckmaster ja puhallinsoittimien sovitukset Colin Tully, Mel Collins ja Keith Olsen.
HMAS AE1
HMAS AE1 oli Australian laivaston E-luokan sukellusvene.
"HMAS AE1" otettiin Australian laivaston palvelukseen 28. helmikuuta 1914, ja sen ensimmäinen päällikkö oli T. F. Besant. Alus saapui 24. toukokuuta Sydneyyn matkattuaan Britteinsaarilta sisaraluksensa "HMAS AE2" kanssa. Aluksen miehistö koostui Britannian kuninkaallisen laivaston upseereista, ja miehistönä oli sekä australialaisia että brittejä.
Ensimmäisen maailmansodan puhjetessa alus liitettiin laivasto-osastoon, jonka tehtävänä oli vallata Saksan keisarikunnan Tyynenmeren siirtomaat. Se osallistui Saksan Uuden-Guinean miehittämiseen, jonka osana Rabaul pakotettiin antautumaan 13. syyskuuta. Seuraavana päivänä aluksesta tehtiin viimeinen havainto sen ollessa partiomatkalla "HMAS Parramattan" kanssa.
Aluksen mukana katosi kolme upseeria ja 32 miehistönjäsentä. Se oli Australian laivaston ensimmäinen merellä tuhoutunut sotalaiva. Alus löytyi joulukuussa 2017 Papua-Uuden-Guinean rannikolta Duke of York Islands -saariryhmän läheltä.
Aatamin puvussa... ja vähän Eevankin (vuoden 1931 elokuva)
Aatamin puvussa... ja vähän Eevankin on Jaakko Korhosen ohjaama suomalainen mustavalkoelokuva vuodelta 1931. Se pohjautuu Agapetuksen romaaniin "Aatamin puvussa ja vähän Eevankin" vuodelta 1928. Romaanista on tehty neljä elokuvaa, yksi Saksassa, ja tämä on niistä ensimmäinen. Elokuva on Suomen ensimmäinen äänielokuva, jossa on kuitenkin vain muutama repliikki ja laulu. Siinä kohtaavat lomailevat virkamiehet ja omalla lomalla olevat vankikarkurit.
Pääosaa esittänyt Elsa Segerberg kuoli 1934 tuberkuloosiin ja ehti tehdä vain kaksi elokuvaa, joista ensimmäinen oli hänen miehensä Carl von Haartmanin ohjaama mykkäelokuva "Kajastus" (1930).
Kriitikko Jussi Karjalainen luonnehtii elokuvaa ”absurdiksi pönttöilyksi” ja arvelee sen suosion syyksi nakuilua. "Iltalehden" Jyrki Laelma arvioi sen olevan nykyisin elokuvallisesti lähinnä historiallinen kuriositeetti.
Holly Dignard
Holly Elissa Dignard (s. 1. lokakuuta 1979 Moncton, New Brunswick, Kanada) on kanadalainen näyttelijä ja tuottaja.
Dignard opiskeli aluksi musiikkia ennen kuin vaihtoi opiskelun näyttelemiseen. Hän opiskeli teatteria Vancouverin elokuvakoulussa Dalhousien yliopistolla, josta hän valmistui vuonna 1999.
Valmistumisensa jälkeen Dignard aloitti näyttelemisen televisiosarjoissa "Call of the Wild" ja "Äärirajoilla". Seuraavana vuonna hän teki ensimmäiset elokuvaroolinsa elokuvissa "Seeking Winonas" ja "Voyage of the Unicorn". Sittemmin Dignard on esiintynyt vierailevissa rooleissa televisiosarjoissa ja elokuvissa sivurooleissa. Hän on vieraillut muun muassa televisiosarjoissa "Tähtiportti", "", "Taisteluplaneetta Galactica", "Kyle XY", "Eureka" ja "Supernatural". Dignardilla oli myös päärooli kanadalaisessa draamasarjassa "Whistler". Elokuvissa hän on esiintynyt muun muassa Jack Colemanin tähdittämässä "Polar Stormissa", Steven Seagalin "Kill Switchissä" ja Heather Locklearin "He Loves Messä".
Hän tekee myös vapaaehtoistyötä Ugandassa.
HMAS AE2
HMAS AE2 oli Australian laivaston E-luokan sukellusvene ensimmäisessä maailmansodassa.
"HMAS AE2" otettiin Australian laivaston palvelukseen 28. helmikuuta 1914, ja sen ensimmäinen päällikkö oli Henry H. G. D. Stoker. Alus saapui 24. toukokuuta Sydneyyn matkattuaan Britteinsaarilta sisaraluksensa "HMAS AE1:n" kanssa. Aluksen miehistö koostui Britannian kuninkaallisen laivaston upseereista, ja miehistönä oli sekä australialaisia että brittejä.
Ensimmäisen maailmansodan puhjetessa alus liitettiin laivasto-osastoon, jonka tehtävänä oli vallata Saksan keisarikunnan Tyynenmeren siirtomaat. Se osallistui Saksan Uuden-Guinean miehittämiseen, jonka osana Rabaul pakotettiin antautumaan 13. syyskuuta, ja Saksan Uusi-Guinea antautui 22. syyskuuta.
Alus lähti 4. lokakuuta Suvaan osana amiraali Pateyn laivasto-osastoa, jonka muut alukset olivat "HMAS Australia", "HMAS Sydney", "HMAS Encounter", "HMAS Warrego" sekä Ranskan laivaston kevyt risteilijä "Montcalm". Osaston tehtävänä oli eliminoida Saksan keisarillisen laivaston risteilijöiden "Scharnhorst" ja "Gneisenau" aiheuttama uhka, sen jälkeen kun saksalaisalukset olivat hyökänneet Ranskan hallussa olleille Seurasaarille 22. syyskuuta.
Vietettyään kolme viikkoa Fidžillä "HMAS AE2" erkani 8. marraskuuta Pateyn osastosta ja palasi Sydneyyn, mihin se saapui 16. marraskuuta. Kolme päivää myöhemmin alus jatkoi matkaansa Albanyyn, missä se liittyi Kuningas Yrjön lahdelle koottuun australialaisia joukkoja Eurooppaan kuljettaneeseen saattueeseen, johon kuului 17 ilman saattajia olevaa kuljetusalusta, jotka lähtivät 31. joulukuuta kohti Suezia. "SS Berrima" johti saattuetta ja hinasi "HMAS AE2:ta". Saattue saapui 28. tammikuuta 1915 Suezille.
Välimerellä alus liitettiin Britannian kuninkaallisen laivaston laivueeseen, joka operoi Gallipolin alueella. Alus sai 25. huhtikuuta määräyksen tunkeutua Dardanellien läpi Marmaranmerelle estääkseen turkkilaisten liikennöinnin Bosporinsalmen ja Dardanellien välillä. Vastaavat yritykset olivat aiemmin epäonnistuneet. Alus kuitenkin onnistui, ja matkansa aikana se torpedoi turkkilaisen risteilijän, mutta se osui kahteen otteeseen pohjaan paetessaan aluksen tuhoamista yrittäviä hävittäjiä.
Alus yritti usean laivan upottamista torpedoin ilman tulosta ennen tuhoutumistaan 30. huhtikuuta. Alus ei onnistunut pakenemaan turkkilaisia aluksia, ja sai osuman konehuoneeseen. Aluksen kapteeni halusi varmistaa, ettei alus jäisi turkkilaisten käsiin ja käski upottaa sen. Aluksen kansiluukut jätettiin auki sen upottamiseksi. Turkkilaiset poimivat vedestä koko miehistön, joka vietti seuraavat kolme ja puoli vuotta sotavankeudessa. Vankeuden aikana neljä miestä sai surmansa.
Turuttaret (albumi)
Turuttaret on samannimisen laulu- ja soitinyhtyeen studioalbumi vuodelta 1979. Julkaisija ja tuottaja on M & T Production. LP-levyn luettelotunnus on MTHLP-1014 ja C-kasetin MTX-1014.
Albumin on äänittänyt Jouko Ahera Finnvox-studioilla.
Kansikuvan on tehnyt turkulainen Kurki & Kangas-yritys ja layout on Kari Laihon käsialaa. C-kasetin kansipaperin on valmistanut helsinkiläinen Offset Oy.
Albumilta on vuonna 1980 julkaistu single Muistojen kallio.
Kappaleiden tekijä on Maire Tammenlaakso ellei toisin ole mainittu.
Raita 1Raita 2Kappaleiden sovittajapari on Maire Tammenlaakso ja Esa Katajavuori. Kustannusoikeudet omistaa M & T Production paitsi kappaleen "Yölintu" osalta Levysävel ja kappaleen "Kirje sieltä jostakin" osalta Fazer. "Syysillan tuuli" on perinnesävelmä (Trad.).
Backaksen kartanon turverata
Backaksen kartanon turverata oli Helsingin maalaiskunnassa Backaksen kartanon mailla sijainnut kapearaiteinen rautatie. Viiden kilometrin pituinen rata valmistui 1920 ja sitä käytettiin turvepehkun, mudan, hiekan ja saven kuljetukseen. Turvepehkua ja mutaa kuljetettiin suolta kartanon pelloille ja hiekkaa ja savea taas kartanon omalle tiilitehtaalle joka oli perustettu 1919. Rata alkoi kartanon talouskeskuksesta ja johti Veromiehenkylän kautta pohjoiseen nykyisen Helsinki-Vantaan lentoaseman alueelle.
1600-luvulla perustetun kartanon omisti Osuusliike Elanto joka oli ostanut sen 1916 Carl Ehrnroothilta. Tilan pinta-ala oli ostohetkellä 683 hehtaaria josta peltoa 141 ja metsää 482 hehtaaria. Oston jälkeen Elanto aloitti Backaksessa laajan kehitysohjelman jonka tarkoituksena oli muodostaa kartanosta mallitila. Backakseen rakennettiin 1920-luvulla uusi navetta, kuivaamo-puimala ja suursikala. Kasvihuoneviljely aloitettiin 1930. Sikala lopetti toimintansa 1980-luvun alussa mutta kasvihuoneviljely jatkui vuoteen 2009, jolloin Backaksen puutarhakeskus lopetettiin. Nykyään HOK-Elanto käyttää päärakennusta ja puimalaa vuokrattavina juhlatiloina. Päärakennuksessa toimii myös kesäravintola.
Abd ar-Rahman I
Abd ar-Rahman I oli Umaijadi-dynastiaan kuulunut Cordoban kalifaatin emiiri vuosina 756-788.
Abd ar-Rahmanin onnistui vuonna 750 paeta Abbasidien vainoa. Viimeiset Umaijadit houkuteltiin esiin piiloistaan katteettomilla lupauksilla 754, jonka jälkeen heidät otettiin kiinni ja piestiin hengiltä. Abd ar-Rahman pelastautui kuitenkin uimalla Eufratin yli ja pakenemalla Pohjois-Afrikkaan, mistä hän siirtyi Espanjaan. Täällä hän käytti taitavasti hyväkseen pienten muslimivaltioiden välisiä jännitteitä, vaati itsensä tunnustamista Cordoban hallitsijaksi isoisänsä kalifi Hishamin perijänä sekä tarjosi muhkeita korvauksia vastineeksi avusta. Lopulta hän hyökkäsi al-Andalusin kuvernöörin Yusufin kimppuun ja tämän voitettuaan vuonna 755 teki Còrdobasta pääkaupunkinsa. Yusuf tunnusti hänet Cordoban emiiriksi, mutta Abd ar-Rahman sai taistella lähes jatkuvasti eri kapinallisryhmiä vastaan. Vuonna 777 Kaarle Suuri marssi auttamaan Barcelonan kapinoivaa käskynhaltijaa Suleiman al Arabia, mutta sotaretki päättyi tuloksettomana. Keskiaikainen balladi Rolandin laulu kuvaa frankkien paluuta.
Hallitsijana Abd ar-Rahman oli energinen, julma ja toisinajattelijoita häikäilemättömästi vainonnut tyranni, joka kuoli lopulta omankin perheensä hylkäämänä ja pettämänä. Nuoruudessaan, ennen salaliittoja ja kapinoita, häntä kuvattiin hyväsydämiseksi ja hurskaaksi. Hän salli uskonvapauden, kunnioitti lalamaistensa laillisia oikeuksia ja loi mittavilla rakennushankkeillaan perustan Cordoban suuruudelle. Vuonna 785 rakentamaan aloitettu Cordoban suuri moskeija on paras esimerkki niemimaan kukoistavasta maurilaiskulttuurista.
Abd ar-Rahmania seurasi emiirinä hänen poikansa Hisham I (788–796).
Jukka Väkeväinen
Jukka Tuomas Väkeväinen (s. 12. syyskuuta 1978 Lappajärvi) on suomalainen kymmenottelija, joka kilpaili aikuisten maaottelutasolla vuosina 1999–2004. Hän edusti Lappajärven Veikkoja, ja häntä valmensivat Keijo Väkeväinen ja Jarkko Finni.
Väkeväinen voitti 9-ottelun 16-vuotiaiden Pohjoismaiden-mestaruuden 1994. Kymmenottelun Pohjoismaiden-mestaruuskilpailuissa hän sai pronssia 18-vuotiaiden sarjassa 1995 sekä hopeaa 20-vuotiaissa 1997 ja 22-vuotiaissa 1999 ja 2000. Aikuisten sarjassa hän voitti kymmenottelun maaottelukilpailun Tarttossa 2001. Münchenin EM-kilpailuissa 2002 hän sijoittui 14:nneksi.
Väkeväinen voitti kymmenottelun Suomen-mestaruuden 2002. SM-hopeaa hän sai 2003 sekä pronssia 2004 ja 2005. Sisäratojen SM-kilpailuissa hän saavutti pronssia seitsenottelussa 2001.
Adenosyylihomokysteinaasi
Adenosyylihomokysteinaasi eli S-adenosyylihomokysteiinihydrolaasi on entsyymi, joka katalysoi S-adenosyylihomokysteiinin hydrolyysiä homokysteiiniksi ja adenosiiniksi. Entsyymi toimii osana metioniinin aineenvaihduntaa ja vaikuttaa metylaatioreaktioihin.
Adenosyylihomokysteinaasin entsyyminumero on EC 3.3.1.1 ja CAS-numero 9025-54-1.
Adenosyylihomokysteinaasi on oligomeeri. Ihmisellä entsyymi on tetrameeri eli koostuu neljästä alayksiköstä. Jokainen alayksikkö sisältää sitoutumiskohdan sekä S-adenosyylihomokysteiinille että koentsyyminä toimivalle NAD:lle. NAD-molekyylin sitoutumiskohdan aminohappojärjestys vaihtelee hieman alayksiköittäin ja substraatin sitoutumiskohdassa on samansuuntaisia β-laskoksia. Tärkeitä aminohappoja substraatin ja koentsyyin sitoutumislle ja entsyymin toiminnalle ovat muun muassa asparagiinihappo, lysiini ja histidiini.
Adenosyylihomokysteinaasin katalysoima reaktio on tasapainoreaktio ja tasapaino on S-adenosyylihomokysteiinin puolella. Elimistössä hydrolyysituotteiden adenosiinin ja homokysteiinin aineenvaihdunta muiksi tuotteiksi on kuitenkin hyvin nopeaa, joten tasapaino siirtyy hydrolyysin puolelle. Entsyymiin sitoutunut NAD-molekyyli hapettaa substraatin hydroksyyliryhmän karbonyyliryhmäksi. Tämän jälkeen tapahtuu protonin irrotus ja homokysteiini irtoaa. Tämän jälkeen tapahtuu konjugaattiadditio eli Michael-additio ja muodostuu 3-ketoadenosiinin, jonka hapetuksen yhteydessä muodostunut NADH pelkistää adenosiiniksi.
S-adenosyylihomokysteiiniä muodostuu tuotteena useissa metylaatioreaktioissa. Se on useiden S-adenosyylimetioniinista riippuvaisten metyylitrasferaasien inhibiittori. Täten adenosyylihomokysteinaasin toiminnalla on tärkeä rooli näiden reaktioiden säätelyssä. Nisäkkäillä adenosyylihomokysteinaasi on myös ainoa entsyymi, joka tuottaa homokysteiiniä, jota hyödynnetään kysteiinin biosynteesissä.
Adenosyylihomokysteinaasia ohjaavan geenin missense-mutaatio johtaa entsyymin puutostilaan. Puutostilan seurauksena plasman metioniinin, S-adenosyylimetioniinin, S-adenosyylihomokysteiinin, kreatiinikinaasin alaniiniaminotransferaasin ja aspartaattiaminotransferaasin pitoisuudet ovat koholla. Puutostila aiheuttaa psykomotoristen kykyjen heikkoa kehittymistä, myelopatiaa ja aivojen kehittymisen hidastumista eli myelinaatiota.
Muistojen kallio
Muistojen kallio on Turuttaret-lauluyhtyeen Suomessa tehty singlejulkaisu vuodelta 1980. Levy-yhtiö on M & T Production ja luettelotunnus MTP–1034. Singlen molemmat kappaleet ovat albumilta Turuttaret.
Singlen kansikuvassa kääntöpuolen kappaleen nimi on lyhennetty muotoon "Tuo nuoruus joka haihtuu".
Jääkiekon B-sarjan maailmanmestaruuskilpailut 1999
Jääkiekon B-sarjan maailmanmestaruuskilpailut 1999 pelattiin Tanskan Kööpenhaminassa ja Odensessa 8. - 17. huhtikuuta. Joukkueita oli mukana kahdeksan ja ne pelasivat kertaalleen jokainen jokaista vastaan. Kolmelle parhaalle oli tarjolla paikka vuoden 2000 maailmanmestaruuskilpalujen A-sarjan karsintaan. Sarjan viimeinen vastaavasti putosi C-sarjaan.
Tanska, Iso-Britannia ja Kazakstan A-sarjan karsintaan. Unkari putosi C-sarjaan.
Olivia (lehti)
Olivia oli suomalainen kerran kuussa ilmestyvä naistenlehti. "Olivian" ensimmäinen numero ilmestyi 14. helmikuuta 2007. Lehden viimeisenä päätoimittajana toimi vuosina 2013–2017 Veera Luoma-aho. Painettu lehti lopetettiin syksyllä 2015.
Alun perin lehteä julkaisi Bonnier Publications, mutta se myi lehden Aller Medialle alkuvuodesta 2014.
Lehden levikki oli 42 788 (LT 2012), ja sillä oli 117 000 lukijaa. Naislukijamäärä oli 112 000 ja mieslukijamäärä 5 000.
Vuonna 2010 "Olivia" julkaisi "Olivia shoppaa" -nimisen sovelluksen iPhonelle.
Italian avoin tennisturnaus
Italian avoin tennisturnaus (viralliselta sponsoroidulta nimeltään Internazionali BNL d’Italia) on vuosittainen Italian Roomassa järjestettävä tennisturnaus. Turnaus kuuluu miesten ATP World Tour Masters 1000 -turnauksiin ja naisten -turnauksiin. Ensimmäinen Italian mestaruusturnaus pelattiin vuonna 1930 Milanossa. Vuonna 1935 turnaus siirtyi Roomaan sen nykyiselle tapahtumapaikalle Foro Italicolle. Vuosina 1936–1949 turnausta ei järjestetty. Vuonna 1969 siitä tuli avoin ammattilaispelaajille. Vuosina 1970–1989 miesten turnaus kuului Grand Prix -kiertueeseen ja oli osa kovatasoista Grand Prix Championship Series -kiertuetta. Vuonna 1990 miesten turnauksesta tuli osa ATP-kiertueen Championship Series Single Week -turnauksia, jotka tunnetaan nykyään Masters-turnauksina. Naisten turnaus oli vuodesta 1990 vuoteen 2008 osa WTA-kiertueen Tier I -turnauksia, ja nykyään se on Premier 5 -turnaus. Italian avoimia pidetään yleisesti arvostetuimpana massakenttäturnauksena Ranskan avointen jälkeen.
HMS Queenborough
HMS Queenborough on ollut kuuden Britannian Kuninkaallisen laivaston aluksen nimenä.
Peter Higgs
Peter Ware Higgs (s. 29. toukokuuta 1929 Newcastle upon Tyne, Englanti) on englantilainen teoreettinen fyysikko ja emeritusprofessori Edinburghin yliopistossa. Hän on kehittänyt sähköheikon symmetriarikon teorian, jonka avulla voidaan selittää alkeishiukkasten massan alkuperä yleisesti ja W- ja Z-bosonien erityisesti. Tätä kutsutaan Higgsin mekanismiksi. Higgsin bosoni on nimetty Peter Higgsin mukaan. Higgs jakoi Nobelin fysiikanpalkinnon François Englertin kanssa vuonna 2013.
Higgs opiskeli King’s Collegessa Lontoon yliopistossa ja väitteli tohtoriksi fysiikasta vuonna 1954.
HMS Quail
HMS Quail on ollut kuuden Britannian Kuninkaallisen laivaston aluksen nimenä.
Brighton Rock (vuoden 2010 elokuva)
Brighton Rock on vuonna 2010 ilmestynyt brittiläinen draamaelokuva, joka perustuu Graham Greenen romaaniin "Kiveä kovempi" vuodelta 1938. Elokuvan on ohjannut ja käsikirjoittanut Rowan Joffe. Sen ensi-ilta oli Toronton elokuvajuhlilla syyskuussa 2010.
Vaikka romaani ja siitä vuonna 1947 tehty aikaisempi elokuvasovitus sijoittuvat 1930-luvulle, Joffen versiossa elokuvan tapahtumat on siirretty vuoteen 1964, mod-nuorisokulttuurin aikaan.
Hisham I
Hisham I oli toinen Umaijadi-dynastiaan kuulunut Cordoban kalifaatin emiiri vuosina 788-96 isänsä Abd ar-Rahman I:n jälkeen.
Emiirinä Hisham oli inhimillinen ja hyvää tarkoittava: hän jatkoi isänsä aloittamaa suuren moskeijan rakentamista ja omistautui uskonnollisille opinnoille, mutta lähetti myös vuosittain joukkojaan ryöstöretkille pohjoiseen oman alueensa ulkopuolelle. Vuonna 795 Kaarle Suuri palasi ja valloitti itselleen markin Espanjan pohjoisosasta.
Uskonnollisena suuntauksena Hisham kannatti Malik ibn Anasin oppeja ja luovutti valtaansa uskonoppineille tavalla, joka olisi kauhistuttanut hänen isäänsä.
Hisham I:a seurasi emiirinä hänen poikansa Hakam I (796-822).